b'\n_START_ARTICLE_\nBorl\xc3\xa4nge\n_START_SECTION_\nHistorisk bebyggelse\n_START_PARAGRAPH_\nBorl\xc3\xa4nge by kan sies \xc3\xa5 ha utviklet seg fra tre bebyggelseskjerner rundt Borl\xc3\xa4nge stasjon, Domnarvets Jernverk og Kvarnsvedens pappersbruk ved elven 3 km nord for jernverket. Store Kopparbergs Bergslag organiserte den bruksgata i Hushagen som enn\xc3\xa5 finnes bevart med b\xc3\xa5de sm\xc3\xa5hus og bostedskaserner.  Bergslagsbyn  som ble anlagt i 1915-20 ble formet som en m\xc3\xb8nsterbydel med arbeider- og tjenstemannsboliger tegnet av arkitekten Osvald Almqvist. Blant arkitektonisk interessante industribygninger i Borl\xc3\xa4nge kan kraftverkene ved Bullerforsen (arkitekt Klas Boman, 1910) og Forshuvudforsen (arkitekt Osvald Almqvist, 1921) nevnes. Borgan\xc3\xa4sv\xc3\xa4gen, som idag er sentral g\xc3\xa5gate, kom til \xc3\xa5 bli det forenende gatestr\xc3\xb8ket mellom stasjonssamfunnet Borl\xc3\xa4nge og Domnarvets Jernverk._NEWLINE_Borl\xc3\xa4nge fikk imidlertid aldri noen samlet, regelmessig byplan, og idag er bebyggelsen splittet i blokk mellom de nedsenkede, store trafikk\xc3\xa5rene. Jernbanestasjonen ble flyttet og senket i 1966, og i samband med det ble det oppf\xc3\xb8rt en ny stasjon vest for sentrum. Gamla Stationsgatan har dog beholdt sin karakter av hovedgate. Et administrasjonssentrum med r\xc3\xa5dhus og et stort Folkets hus er oppf\xc3\xb8rt p\xc3\xa5 den nordre siden av jernbanens sportras\xc3\xa9. Hagakirken i Borl\xc3\xa4nge ble oppf\xc3\xb8rt i 1936 etter tegninger av John \xc3\x85kerlund og sammenbygd med r\xc3\xa5dhuset._NEWLINE_Ljungberg Hall var opprinnelig en utstillingshall for verdensutstillingen Allm\xc3\xa4nna konst- och industriutst\xc3\xa4llningen i Stockholm i 1897. Arkitekt Ferdinand Boberg og ingeni\xc3\xb8r Fritz S\xc3\xb6berg konstruerte hallen som bidrag til Sveriges innovasjoner i teknologi og maskiner. Hallen er foresl\xc3\xa5tt vernet av World Monuments Fund.'